Amílcar Lopes Cabral (21 September 1924 - 20 Januarie 1973) was 'n Kaaps-Verdiese landboukundige, skrywer en politikus. Cabral het Afrika-nasionalistiese bewegings gelei in Guinee-Bissau, die Kaap Verde-eilande en die onafhanklikheidsbeweging van Guinee-Bissau. Hy is in 1973 vermoor, net voordat Guinee-Bissau onafhanklikheid verkry het. Die moord was na bewering gepleeg met die hulp van die destydse Portugese veiligheidsdiens die Polícia Internacional e de Defesa do Estado (PIDE). Cabral is in Bafatá, Portugees-Guinee gebore, as 'n seun van Kaap Verdiese ouers. Hy het sy opleiding in Lissabon ontvang. Tydens sy studies stig hy 'n Afrika-nasionalistiese studentebeweging. Sy halfbroer, Luís Cabral, sou later die staatshoof van Guinee-Bissau word. Cabral het in die vyftigerjare na Afrika teruggekeer. Hy help om die PAIGC (Partido Africano para a Independência da Guiné e Cabo Verde) of die Afrika Party vir die Onafhanklikheid van Guinee en Kaap Verde te stig. Hy het ook saam met Agostinho Neto gewerk om 'n bevrydingsbeweging in Angola te vestig. Vanaf 1962 lei Cabral die PAIGC in 'n militêre konflik teen die Portugese koloniale heersers.